Go ise go wele dikgwedi di le tharo, mmusi wa Moroma wa kwa Siria, Cestius Gallus, o gwantela kwa borwa a na le masole a le 30 000 go ya go thiba botsuolodi jwa Bajuda. Masole a gagwe a goroga kwa Jerusalema ka nako ya Modiro wa Diobo a bo a kgona go sutlhelela ka bonako mo metseng ya koo. Batsuolodi ba ba fekeediwang ka palo ke masole ano ba siela mo teng ga kago ya phemelo ya tempele. Go ise go ye kae masole a Roma a simolola go senya lobota lwa tempele. Bajuda ba a shakgala. Aitse masole a baheitane jaanong a leswefatsa lefelo le le boitshepo go gaisa otlhe mo tsamaisong ya Sejuda! Le fa go ntse jalo, Bakeresete ba ba mo motseng ba gopola mafoko ano a ga Jesu: ‘Fa lo tshogana ka lo bona selo se se ferosang sebete se eme mo lefelong le le boitshepo, foo a ba ba kwa Judea ba tshabele kwa dithabeng.’ (Mathaio 24:15, 16) A ba tla bontsha go dumela mafoko a ga Jesu a boporofeti mme ba tlhotlheletsege go a ikobela? Fa dilo di ntse di direga, go a bonala gore ba ka falola fela fa ba dira jalo. Mme ba tla tshaba jang?